2005D0338 — RO — 29.03.2008 — 001.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

►B DECIZIA COMISIEI din 14 aprilie 2005 de stabilire a criteriilor ecologice pentru acordarea etichetei ecologice comunitare pentru servicii de camping [notificată cu numărul C(2005) 1242] (Text cu relevanță pentru SEE) (2005/338/CE) (JO L 108, 29.4.2005, p.67)

Astfel cum a fost modificat prin:

Jurnalul Oficial No page date ►M1 DECIZIA COMISIEI din 17 martie 2008 L 87 12 29.3.2008









▼B

DECIZIA COMISIEI

din 14 aprilie 2005

de stabilire a criteriilor ecologice pentru acordarea etichetei ecologice comunitare pentru servicii de camping

[notificată cu numărul C(2005) 1242]

(Text cu relevanță pentru SEE)

(2005/338/CE)







COMISIA COMUNITĂȚILOR EUROPENE, având în vedere Tratatul de instituire a Comunității Europene, având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 privind sistemul comunitar revizuit de acordare a etichetei ecologice ( 1 ), în special articolul 6 alineatul (1) al doilea paragraf și anexa V punctul 2 al șaselea paragraf, după consultarea Comitetului pentru etichetare ecologică al Uniunii Europene, întrucât: (1) În temeiul Regulamentului (CE) nr. 1980/2000, eticheta ecologică comunitară poate fi acordată unui produs care posedă caracteristici care îi permit să contribuie semnificativ la îmbunătățirea unor aspecte cheie de mediu. (2) Regulamentul (CE) nr. 1980/2000 prevede stabilirea unor criterii specifice de etichetare ecologică pe categorii de produse, elaborate pe baza criteriilor prevăzute de Comitetul pentru etichetare ecologică al Uniunii Europene. (3) În cazul serviciilor de camping, criteriile ecologice se împart în criterii care trebuie respectate în totalitate și criterii din care trebuie respectată o proporție fixă. (4) Criteriile ecologice, precum și cerințele de evaluare și verificare aferente, ar trebui să fie valabile pentru o perioadă de trei ani. (5) În cazul taxelor aferente solicitării și folosirii etichetei ecologice de către microîntreprinderi, în conformitate cu Recomandarea 96/280/CE a Comisiei din 3 aprilie 1996 privind definiția întreprinderilor mici și mijlocii ( 2 ), se impune, ținând seama de resursele limitate ale microîntreprinderilor și de importanța lor deosebită în cadrul acestei categorii de produse, acordarea unor reduceri suplimentare față de cele menționate de Regulamentul (CE) nr. 1980/2000 și în articolul 5 din Decizia 2000/728/CE a Comisiei din 10 noiembrie 2000 de stabilire a taxelor de solicitare și a taxelor anuale pentru eticheta ecologică comunitară ( 3 ). (6) Măsurile prevăzute de prezenta decizie sunt în conformitate cu avizul emis de comitetul instituit în temeiul articolului 17 din Regulamentul (CE) nr. 1980/2000, întrucât: ADOPTĂ PREZENTA DECIZIE:







Articolul 1

Categoria de produse „servicii de camping” cuprinde, ca serviciu principal remunerat, asigurarea de spații echipate pentru structurile de locuit mobile într-o zonă delimitată.

De asemenea, aceasta cuprinde și alte facilități de cazare adecvate pentru găzduirea vizitatorilor, precum și zone colective destinate serviciilor comune, în cazul în care acestea sunt furnizate în limitele zonei definite.

„Serviciul de camping” furnizat în limitele zonei definite poate include și servicii alimentare și activități de agrement, oferite de camping în calitate de proprietar sau ca administrator al acestor servicii.

Articolul 2

Pentru a-i fi acordată eticheta ecologică comunitară pentru servicii de camping în conformitate cu Regulamentul (CE) nr. 1980/2000, un serviciu de camping trebuie să facă parte din categoria de produse „servicii de camping” și să respecte fiecare criteriu prevăzut în secțiunea A din anexa la prezenta decizie.

De asemenea, serviciul de camping trebuie să respecte un număr suficient din criteriile prevăzute în secțiunea B a anexei, fiecărui criteriu fiindu-i atribuit un anumit număr de puncte. Serviciul de camping trebuie să obțină cel puțin:

(a) 16,5 puncte pentru serviciul principal;

(b) 20 de puncte în cazul în care sunt puse la dispoziție, în mod suplimentar, alte facilități de cazare destinate găzduirii vizitatorilor.

Scorul total necesar crește cu câte un punct suplimentar pentru servicii alimentare și, respectiv, pentru alte activități de agrement, în cazul în care acestea sunt puse la dispoziție.

Articolul 3

(1) Prin derogare de la articolul 1 alineatul (3) din Decizia 2000/728/CE, în cazul în care o microîntreprindere solicită să îi fie acordată eticheta ecologică pentru servicii de camping, taxa aferentă cererii se reduce cu 75 %, fără a fi posibile alte reduceri.

(2) Prin derogare de la articolul 2 alineatul (5) prima teză din Decizia 2000/728/CE, valoarea minimă a taxei anuale pentru microîntreprinderi, percepută pentru folosirea etichetei ecologice, este de 100 EUR.

(3) Volumul anual al vânzărilor în cazul serviciilor de camping se calculează prin înmulțirea prețului de livrare cu numărul nopților de cazare și reducerea produsului rezultat cu 50 %. Prețul de livrare este considerat a fi suma medie plătită de vizitatorul campingului pentru o ședere peste noapte, cuprinzând toate serviciile care nu necesită plata unor taxe suplimentare. Se aplică reducerile la taxa medie anuală prevăzute la articolul 2 din Decizia 2000/728/CE.

(4) În sensul prezentei decizii, microîntreprinderile sunt cele prevăzute de Recomandarea 96/280/CE, în versiunea din 3 aprilie 1996.

Articolul 4

În scopuri administrative, numărul de cod atribuit categoriei de produse „servicii de camping” este „26”.

▼M1

Articolul 5

Criteriile ecologice pentru categoria de produse „servicii de camping”, precum și cerințele de evaluare și verificare aferente rămân valabile până la 31 octombrie 2009.

▼B

Articolul 6

Prezenta decizie se adresează statelor membre.









ANEXĂ

CADRU

Scopul criteriilor

Scopul criteriilor este de a limita impactul celor trei faze din ciclul de viață al unui serviciu (achiziție, prestarea serviciului, deșeuri) asupra mediului. În special, scopul lor este:

— limitarea consumului de energie;

— limitarea consumului de apă;

— limitarea producției de deșeuri;

— favorizarea folosirii resurselor regenerabile și a substanțelor mai puțin periculoase pentru mediu;

— promovarea comunicării și educației în domeniul mediului.

Specificații

— Structurile de locuit mobile prevăzute la articolul 1 sunt corturi, rulote, locuințe mobile și autovehicule amenajate pentru locuit. Facilitățile de cazare destinate găzduirii vizitatorilor sunt de tipul bungalow-uri, locuințe mobile de închiriat și apartamente. Spațiile comune destinate serviciilor comune conțin facilități pentru spălat și gătit, supermarketuri și facilități de furnizare a informațiilor.

Cerințe de evaluare și de verificare

Cerințele de evaluare și de verificare specifice sunt indicate după fiecare criteriu prevăzut în secțiunile A și B.

După caz, pot fi folosite metode de testare și standarde diferite de cele indicate pentru fiecare criteriu, în cazul în care echivalența lor este acceptată de organul competent care evaluează cererea.

În cazul în care solicitantul trebuie să furnizeze declarații, documentații, analize, rapoarte de încercare sau alte dovezi care să ateste respectarea criteriilor, se înțelege că acestea pot proveni de la solicitant și/sau furnizorul/furnizorii săi și/sau furnizorul/furnizorii acestora et cetera, după caz.

După caz, organele competente pot solicita documente justificative sau pot efectua verificări independente.

Organele competente desfășoară inspecții pe teren.

Organelor competente li se recomandă să ia în considerare, pentru evaluarea cererilor și monitorizarea respectării criteriilor, punerea în aplicare a sistemelor recunoscute de management de mediu, precum EMAS sau ISO 14001.

(Notă: nu este obligatorie punerea în aplicare a unor astfel de sisteme de management).

SECȚIUNEA A

Criterii prevăzute la articolul 2 primul paragraf

ENERGIE

1. Electricitate din surse regenerabile

Cel puțin 22 % din electricitate trebuie să provină din surse de energie regenerabile, în conformitate cu Directiva 2001/77/CE a Parlamentului European și a Consiliului din 27 septembrie 2001 privind promovarea electricității produse din surse de energie regenerabile pe piața internă a electricității ( 4 ).

Acest criteriu se aplică numai în cazul zonelor de camping care au acces la o piață care oferă energie provenită din surse de energie regenerabile.

Evaluare și verificare: Solicitantul furnizează o declarație din partea furnizorului de electricitate (sau un contract cu acesta) indicând natura sursei/surselor de energie regenerabile, procentajul de electricitate furnizată provenită dintr-o sursă regenerabilă și o indicație a procentajului maxim care poate fi furnizat. În conformitate cu Directiva 2001/77/CE, sursele de energie regenerabile sunt surse de energie regenerabile nefosile (eoliană, solară, geotermală, a valurilor, biomasă, gaz de depozit, gaz rezultat din stațiile de tratare a apelor reziduale și biogaz).

2. Cărbuni și uleiuri grele

Nu se folosesc ca surse de energie uleiuri grele cu un conținut de sulf mai mare de 0,2 %, nici cărbuni.

Acest criteriu se aplică numai în cazul zonelor de camping dotate cu un sistem de încălzire independent.

Evaluare și verificare: Solicitantul furnizează o declarație de respectare a acestui criteriu, indicând natura surselor de energie utilizate.

3. Electricitate destinată încălzirii

Cel puțin 22 % din electricitatea utilizată pentru încălzirea spațiilor comune, a spațiilor de cazare destinate închirierii și a apei calde menajere trebuie să provină din surse de energie regenerabile, în conformitate cu Directiva 2001/77/CE.

Acest criteriu se aplică numai în cazul zonelor de camping dotate cu un sistem de încălzire electric independent și care au acces la o piață care oferă electricitate provenită din surse de energie regenerabile.

Evaluare și verificare: Solicitantul furnizează o declarație de respectare a acestui criteriu, indicând natura și volumul surselor de energie utilizate pentru încălzire și, după caz, o documentație privind cazanele (generatoarele de căldură) folosite.

4. Eficiența cazanelor

Eficiența oricărui cazan (generator de căldură) nou, cumpărat în timpul perioadei de valabilitate a etichetei ecologice, trebuie să fie de cel puțin 90 %, măsurată în conformitate cu Directiva 92/42/CEE a Consiliului din 21 mai 1992 privind cerințele de randament pentru cazanele noi de apă caldă cu combustie lichidă sau gazoasă ( 5 ) sau cu alte norme și regulamente de produs relevante pentru aceste cazane și care nu fac obiectul directivei în cauză.

Cazanele de apă caldă noi cu combustie lichidă sau gazoasă în conformitate cu Directiva 92/42/CEE respectă standardele de eficiență prevăzute de directiva menționată.

Eficiența cazanelor care nu fac obiectul Directivei 92/42/CEE respectă indicațiile producătorului și legislația națională și locală privind eficiența.

Evaluare și verificare: Solicitantul furnizează specificațiile tehnice din partea celor responsabili de vânzarea și/sau mentenanța cazanului, în care este indicată eficiența. Directiva 92/42/CEE definește eficiența utilă (exprimată în %) drept raportul dintre cantitatea calorifică transmisă apei din cazan și produsul dintre valoarea calorifică netă la o presiune constantă a combustibilului și consumul exprimat sub forma cantității de combustibil per unitate de timp.

Articolul 3 din Directiva 92/42/CEE exclude următoarele cazane: cazane de apă caldă care pot funcționa pe baza a diferiți combustibili, inclusiv solizi; echipament destinat producerii instantanee de apă caldă; cazane concepute pentru a funcționa pe bază de combustibili ale căror proprietăți diferă apreciabil de cele ale combustibililor lichizi și gazoși comercializați în mod obișnuit (gaz provenit din deșeuri industriale, biogaz etc.); instalații de gătit și dispozitive destinate în principal încălzirii localelor în care sunt instalate și care au ca funcție secundară asigurarea apei calde pentru încălzire centrală și a apei calde menajere.

5. Climatizare

Orice sistem de climatizare cumpărat în timpul perioadei de valabilitate a etichetei ecologice trebuie să aibă cel puțin clasa B de eficiență energetică, în conformitate cu Directiva 2002/31/CE a Comisiei din 22 martie 2002 de punere în aplicare a Directivei 92/75/CEE a Consiliului privind indicarea, prin etichetare și informații standard despre produs, a consumului de energie și de alte resurse la aparatele de uz casnic ( 6 ) sau o eficiență energetică corespunzătoare.

Notă: Acest criteriu nu se aplică în cazul aparatelor de climatizare care pot folosi și alte surse de energie, în cazul aparatelor aer-apă și apă-apă sau a unităților cu o producție (putere de răcire) de peste 12kW.

Evaluare și verificare: Solicitantul furnizează specificațiile tehnice din partea tehnicienilor profesioniști responsabili cu instalarea, vânzarea și/sau mentenanța sistemului de climatizare a aerului.

6. Izolația ferestrelor

Toate ferestrele din spațiile comune și din spațiile de cazare destinate închirierii, încălzite și/sau climatizate, trebuie să dispună de un grad de izolare termică suficient de ridicat pentru climatul local, precum și de un grad adecvat de izolație acustică. (Acest lucru nu este valabil în cazul rulotelor/locuințelor mobile destinate închirierii care nu aparțin gestiunii zonei de camping).

Evaluare și verificare: Solicitantul furnizează fie o declarație pe propria răspundere, în cazul în care aceasta este suficientă, fie o declarație din partea unui tehnician profesionist, care indică respectarea acestui criteriu.

7. Oprirea instalației de încălzire și climatizare

În cazul în care încălzirea și/sau instalația de climatizare nu se opresc automat în momentul deschiderii ferestrelor, trebuie să existe informații ușor accesibile care să reamintească vizitatorului să închidă ferestrele în cazul în care instalația de încălzire sau de climatizare este în funcțiune.

Acest criteriu se aplică numai în cazul zonelor de camping dotate cu instalații de încălzire și/sau climatizare.

Evaluare și verificare: Solicitantul furnizează o declarație privind respectarea acestui criteriu, însoțită (după caz) de textul cuprinzând informațiile.

8. Stingerea luminii

În cazul în care nu există un sistem automat de stingere a luminii în spațiul de cazare destinat închirierii, trebuie să existe informații ușor accesibile care să invite vizitatorul să stingă lumina în momentul părăsirii camerei închiriate.

Evaluare și verificare: Solicitantul furnizează o declarație privind respectarea acestui criteriu, însoțită de procedurile de informare.

9. Becuri economice

(a) Într-un interval de un an de la data cererii, cel puțin 60 % din toate becurile din zona de camping trebuie să aibă Clasa A de eficiență energetică, în conformitate cu Directiva 98/11/CE a Comisiei din 27 ianuarie 1998 de punere în aplicare a etichetării caracteristicilor energetice ale lămpilor menajere ( 7 ). Acest lucru nu se aplică în cazul becurilor având caracteristici fizice care nu permit înlocuirea lor cu becuri economice.

(b) Într-un interval de un an de la data cererii, cel puțin 80 % din toate becurile situate într-o zonă unde este probabil să rămână aprinse peste cinci ore pe zi trebuie să aibă Clasa A de eficiență energetică, în conformitate cu Directiva 98/11/CE. Acest lucru nu este valabil în cazul becurilor având caracteristici fizice care nu permit înlocuirea cu becuri economice. Evaluare și verificare: Solicitantul furnizează o declarație privind respectarea ambelor părți ale acestui criteriu, cu indicarea clasei de eficiență energetică a diferitelor becuri folosite.

APĂ

10. Sursa de apă

Serviciul de camping declară autorității responsabile de administrarea apei disponibilitatea sa de a se conecta la o sursă de apă diferită (de exemplu rețea de distribuție apă, apă de suprafață), în cazul în care studiile realizate în cadrul planului local de protecție a apelor prezintă dovezi ale unui impact puternic asupra mediului rezultat din folosirea sursei curente de apă.

Criteriul se aplică numai în cazul în care zona de camping nu este racordată la rețeaua de distribuție publică.

Evaluare și verificare: Solicitantul furnizează o declarație în conformitate cu descrierea anterioară, însoțită de documentația corespunzătoare, inclusiv rezultatele studiilor întreprinse în cadrul planului local de protecție a apelor (în cazul în care există), precizarea acțiunilor necesare și documentarea acțiunilor relevante întreprinse.

11. Debitul apei la robinete și dușuri

Debitul apei la robinete și dușuri, cu excepția robinetelor de la vană, nu trebuie să depășească 10 l/min.

Evaluare și verificare: Solicitantul furnizează o declarație privind respectarea acestui criteriu, însoțită de explicarea modului în care zona de camping respectă criteriul și de documentația relevantă necesară.

12. Economisirea apei în băi și toalete

În zone sanitare și băi trebuie să existe informații adecvate pentru vizitatori referitor la cum pot contribui la economisirea apei în zona de camping.

Evaluare și verificare: Solicitantul furnizează o declarație privind respectarea acestui criteriu, însoțită de prezentarea informațiilor relevante pentru vizitatori.

13. Pubelele din toalete

Fiecare toaletă trebuie să fie dotată cu o pubelă, iar vizitatorul este invitat să o utilizeze în locul toaletei pentru anumite deșeuri.

Evaluare și verificare: Solicitantul furnizează o declarație privind respectarea acestui criteriu, însoțită de prezentarea informațiilor puse la dispoziția vizitatorilor.

14. Debitul apei la pisoare

Toate pisoarele sunt dotate cu sisteme de tragere a apei automate (cronometrate) sau manuale, astfel încât aceasta să nu curgă continuu.

Evaluare și verificare: Solicitantul furnizează o declarație privind respectarea acestui criteriu, însoțită de documentația corespunzătoare privind pisoarele instalate.

15. Scurgeri

Personalul este instruit să verifice zilnic scurgerile vizibile și să ia măsurile necesare. Vizitatorii sunt invitați să informeze personalul asupra oricărei scurgeri.

Evaluare și verificare: Solicitantul furnizează o declarație privind respectarea acestui criteriu, însoțită de documentația privind subiectele abordate în cursul formării și de o copie a informațiilor adresate vizitatorilor.

16. Udarea plantelor și a spațiilor exterioare

Florile și spațiile exterioare sunt de obicei udate dimineața sau după apusul soarelui, în cazul în care condițiile regionale sau climatice necesită acest lucru.

Evaluare și verificare: Solicitantul furnizează o declarație privind respectarea acestui criteriu.

17. Tratarea apelor reziduale

Toate apele reziduale trebuie tratate.

În cazul în care nu este posibilă racordarea la instalația de epurare a apelor uzate, zona de camping trebuie să aibă un sistem propriu care să respecte legislația locală, națională sau europeană în materie. Vizitatorii sunt informați asupra nevoii și obligației de a evacua apele uzate din locuințele lor mobile în mod corect.

Evaluare și verificare: Solicitantul furnizează o declarație privind respectarea acestui criteriu, însoțită de documentația privind racordarea la instalația de epurare a apelor uzate sau privind propriul său sistem de tratare a apelor uzate (după caz) și de documentația adresată vizitatorilor privind evacuarea apelor reziduale.

18. Planul de administrare a apelor reziduale

Zona de camping solicită autorității locale responsabile de administrarea apelor reziduale planul de administrare a apelor reziduale și îl respectă, în cazul în care el există.

Evaluare și verificare: Solicitantul furnizează scrisoarea adresată autorității locale responsabile de gestionare a apelor reziduale prin care solicită planul de gestionare a apelor reziduale, precum și răspunsul primit. În cazul în care planul există, solicitantul furnizează documentația privind pașii urmați în respectarea sa.

DETERGENȚI ȘI DEZINFECTANȚI

19. Punctul de vidanjare a toaletelor chimice

În cazul în care zona de camping este racordată la o fosă septică, deșeurile provenite din toaletele chimice sunt colectate și tratate fie separat, fie într-un alt mod corespunzător. În cazul în care zona de camping este racordată la rețeaua de canalizare publică, este suficientă o fosă specială sau un punct de vidanjare care să împiedice scurgerile.

Evaluare și verificare: Solicitantul furnizează o declarație privind respectarea acestui criteriu, cuprinzând orice cerință de eliminare a deșeurilor formulată de autoritatea locală, însoțită de documentația privind toaleta chimică.

20. Dezinfectanți

Dezinfectanții sunt folosiți numai în cazul în care sunt necesari pentru respectarea cerințelor legale de igienă.

Evaluare și verificare: Solicitantul furnizează o declarație privind respectarea acestui criteriu, însoțită de menționarea locurilor și situațiilor în care sunt folosiți dezinfectanți.

21. Formarea personalului privind folosirea detergenților și a dezinfectanților

Personalul este instruit să nu depășească cantitatea recomandată de detergenți și dezinfectanți indicată pe ambalajele acestora.

Evaluare și verificare: Solicitantul furnizează o declarație privind respectarea acestui criteriu, însoțită de detalii privind formarea în acest sens.

DEȘEURI

22. Sortarea deșeurilor de către vizitatori

Trebuie să existe recipiente corespunzătoare, care să permită vizitatorilor să sorteze deșeurile în conformitate cu sistemele locale sau naționale. În diferite locații ale zonei de camping sunt afișate informații ușor accesibile și ușor de înțeles, prin care vizitatorilor li se solicită să separe deșeurile. Containerele destinate sortării deșeurilor nu trebuie să fie mai greu accesibile decât pubelele de uz general.

Evaluare și verificare: Solicitantul furnizează o declarație privind respectarea acestui criteriu, însoțită de detalii privind recipientele și o copie a semnelor/informațiilor și indicarea poziției containerelor în zona de camping.

23. Deșeuri periculoase

Personalul separă deșeurile periculoase prevăzute în Decizia 2000/532/CE a Comisiei din 3 mai 2000 de înlocuire a Deciziei 94/3/CE de stabilire a unei liste de deșeuri în conformitate cu articolul 1 litera (a) din Directiva 75/442/CEE a Consiliului privind deșeurile și Decizia 94/904/CE a Consiliului de stabilire a unei liste de deșeuri periculoase în conformitate cu articolul 1 alineatul (4) din Directiva 91/689/CEE a Consiliului privind deșeurile periculoase ( 8 ) cu modificările ulterioare și se urmăresc modalități adecvate de eliminare a acestora. Deșeurile includ tonere, cerneluri, echipament frigorific și electric, baterii, produse farmaceutice, grăsimi/uleiuri etc. Vizitatorii trebuie să beneficieze de informații privind eliminarea corectă a deșeurilor periculoase.

În cazul în care autoritatea locală nu asigură eliminarea deșeurilor periculoase, solicitantul obține în fiecare an o declarație din partea autorității locale în care se specifică faptul că nu există un sistem de eliminare a deșeurilor.

Evaluare și verificare: Solicitantul furnizează o declarație privind respectarea acestui criteriu, însoțită de o listă a deșeurilor periculoase generate de zona de camping, precum și o descriere a modului în care acestea sunt tratate, sortate, colectate și eliminate, inclusiv copii ale contractelor relevante cu terțe părți. După caz, solicitantul furnizează, în fiecare an, o declarație corespunzătoare din partea autorității locale.

24. Selectarea deșeurilor

Personalul selectează deșeurile pe categorii care pot fi tratate separat de către facilitățile de gestionare a deșeurilor de la nivel local sau național. În cazul în care administrația locală nu oferă servicii de colectare și/sau eliminare selectivă a deșeurilor, serviciul de camping contactează în scris administrația locală, exprimându-și disponibilitatea de a sorta deșeurile și îngrijorarea privind lipsa colectării și/sau eliminării selective a deșeurilor.

Cererea adresată autorităților locale de a oferi servicii de colectare și/sau eliminare selectivă a deșeurilor este prezentată anual.

Evaluare și verificare: Solicitantul furnizează o declarație privind respectarea acestui criteriu, însoțită de indicarea diferitelor categorii de deșeuri acceptate de către autoritățile locale, precum și a procedurilor de colectare, selectare, tratare și eliminare a deșeurilor în cauză în cadrul zonei de camping și/sau a contractelor relevante cu agenții private. După caz, solicitantul furnizează autorităților locale, în fiecare an, declarația corespunzătoare.

25. Transportul deșeurilor

În cazul în care autoritățile responsabile de administrarea deșeurilor nu colectează deșeurile în interiorul zonei de camping sau în apropierea ei, aceasta din urmă asigură transportul deșeurilor până la locația corespunzătoare, reducând transportul în măsura posibilului.

Evaluare și verificare: Solicitantul furnizează o declarație privind respectarea acestui criteriu, însoțită de indicarea locațiilor corespunzătoare, a modalităților de transport și a distanțelor.

26. Produse de unică folosință

În absența unei obligații legale, proprietarul zonei de camping nu trebuie să permită prezența produselor de unică folosință enumerate în cele ce urmează în spațiile de cazare destinate închirierii sau în magazine:

Articolele de toaletă ambalate în doze individuale și de unică folosință (șampon, săpun, cască de duș etc.). În cazul în care sunt folosite orice alte produse de unică folosință, trebuie să existe recipiente destinate aruncării acestor produse în locul în care sunt folosite.

Evaluare și verificare: Solicitantul furnizează o declarație privind respectarea acestui criteriu, însoțită de precizarea produselor de unică folosință și a legislației care obligă la folosirea lor, precum și de descrierea tipului și sistemului de colectare a deșeurilor.

ALTE SERVICII

27. Interzicerea fumatului în spațiile comune

În toate spațiile comune de incintă există o secțiune unde fumatul este interzis.

Evaluare și verificare: Solicitantul furnizează o declarație privind respectarea acestui criteriu.

28. Transportul public

Trebuie să existe informații ușor accesibile pentru vizitatori și personal privind modul în care se poate ajunge la zona de camping și la alte destinații locale folosind transportul public. În cazul în care nu există transport public adecvat, sunt furnizate informații privind alte mijloace de transport, preferabile din punct de vedere al mediului.

Evaluare și verificare: Solicitantul furnizează o declarație privind respectarea acestui criteriu, însoțită de copii ale materialelor informative disponibile.

MANAGEMENT GENERAL

Solicitanții care posedă un sistem de management de mediu înregistrat în conformitate cu Regulamentul EMAS sau certificat ISO 14001 îndeplinesc automat următoarele criterii obligatorii de management general al mediului. În aceste cazuri, modul de verificare a respectării criteriilor în cauză este înregistrarea în conformitate cu EMAS sau certificatul ISO 14001.

29. Mentenanță generală și service

Întregul echipament folosit pentru prestarea serviciilor de camping trebuie să beneficieze de service și întreținere în conformitate cu legislația, ori de câte ori este necesar, iar activitatea este prestată numai de personal calificat.

În cazul echipamentului care face obiectul criteriilor, administratorul zonei de camping trebuie să dețină o declarație din partea tehnicianului privind frecvența verificărilor de mentenanță prevăzută de lege.

Evaluare și verificare: Solicitantul furnizează o declarație privind respectarea acestui criteriu, însoțită de o listă a echipamentelor și a persoanelor/întreprinderilor care asigură mentenanța.

30. Mentenanța și service-ul cazanelor

(a) Mentenanța și service-ul cazanelor sunt efectuate cel puțin o dată pe an sau chiar mai des, în cazul în care legislația impune acest lucru sau în cazul în care este necesar, de către personal calificat, pe baza standardelor CEI sau a celor naționale, după caz, sau în conformitate cu instrucțiunile producătorului.

(b) Testele privind respectarea nivelurilor de eficiență prevăzute de Directiva 92/42/CEE, legislația națională sau indicațiile producătorului, precum și cele privind menținerea emisiilor în limite legale se efectuează o dată pe an. În cazul în care testele privind mentenanța arată că nu sunt respectate condițiile enumerate anterior, se întreprind acțiuni corective cu promptitudine.

Evaluare și verificare: Solicitantul furnizează o declarație privind respectarea ambelor părți ale acestui criteriu, însoțită de o descriere a cazanelor și a programului lor de mentenanță, precum și de detalii privind persoanele/întreprinderile care efectuează întreținerea și a aspectelor verificate în cursul activităților de mentenanță.

31. Elaborarea politicii și programul de acțiune

Conducerea elaborează o politică de mediu și redactează o declarație simplă privind politica de mediu, precum și un program de acțiune precis, pentru a asigura aplicarea politicii de mediu.

Programul de acțiune identifică obiectivele de performanță în domeniul mediului privind energia, apa, substanțele chimice și deșeurile, care sunt stabilite din doi în doi ani, ținând seama de criteriile din secțiunea B. Acesta identifică persoana care acționează ca manager de mediu în zona de camping și care este responsabilă cu întreprinderea acțiunilor necesare și cu atingerea obiectivelor. Sunt încurajate comentariile și sugestiile din partea vizitatorilor și se ține seama de acestea.

Evaluare și verificare: Solicitantul furnizează o declarație privind respectarea acestui criteriu, însoțită de o copie a politicii de mediu, o copie a declarației politice și o copie a programului de acțiune, precum și o copie a procedurilor de valorificare a sugestiilor vizitatorilor.

32. Formarea personalului

Conducerea zonei de camping asigură personalului informații și formare, inclusiv sub forma procedurilor scrise sau a manualelor, pentru a asigura aplicarea măsurilor de mediu și a încuraja un comportament responsabil față de mediu. Formarea este asigurată pentru toți angajații noi, într-un interval de patru săptămâni de la data angajării lor, precum și pentru întregul personal cel puțin o dată pe an.

Evaluare și verificare: Solicitantul furnizează o declarație privind respectarea acestui criteriu, însoțită de detalii privind tipul de formare de care a beneficiat fiecare membru al personalului și datele formării.

33. Informații pentru vizitatori

Conducerea zonei de camping asigură vizitatorilor informații privind politica sa de mediu, inclusiv aspectele de securitate și de prevenire a incendiilor, acțiunile întreprinse și eticheta ecologică comunitară. Informațiile sunt comunicate vizitatorilor în mod activ, la recepție, atunci când acestora din urmă li se înmânează și un chestionar în care își pot exprima părerea privind aspectele de mediu ale zonei de camping. Anunțurile care îi invită pe vizitatori să susțină obiectivele de mediu sunt vizibile, fiind plasate în special în spațiile comune și în spațiile de cazare destinate închirierii.

Evaluare și verificare: Solicitantul furnizează o declarație privind respectarea acestui criteriu, însoțită de copii ale informațiilor și anunțurilor puse la dispoziția vizitatorilor și prezintă procedurile de distribuire și colectare a chestionarelor, precum și de valorificare a răspunsurilor primite.

34. Date privind consumul de apă și energie

Zona de camping posedă proceduri de colectare și monitorizare a datelor privind consumul total de energie (kWh), electricitate și alte surse de energie (KWh) și consumul de apă (litri).

Datele sunt colectate în momentul primirii fiecărei facturi de utilități sau cel puțin o dată la trei luni, pentru perioada în care zona de camping este deschisă, și sunt exprimate, de asemenea, sub formă de consum per noapte de cazare și per metru pătrat de spațiu de incintă. Zona de camping păstrează datele pentru inspecțiile pe care le poate întreprinde la fața locului organul competent care a evaluat cererea.

Evaluare și verificare: Solicitantul furnizează o declarație privind respectarea acestui criteriu, însoțită de descrierea procedurilor. În momentul depunerii cererii, solicitantul furnizează datele privind consumurile menționate anterior aferente cel puțin unei perioade de trei luni înainte de depunerea cererii (în cazul în care acestea există), iar apoi furnizează în fiecare an datele aferente anului precedent. În cazul zonelor rezidențiale (cu sejururi de lungă durată), numărul nopților de cazare se poate baza pe o estimare din partea proprietarului/administratorului zonei de camping.

35. Colectarea altor date

Zona de camping deține proceduri de colectare și monitorizare a datelor privind consumul de substanțe chimice exprimate în kg și/sau l, specificându-se dacă produsul este concentrat sau nu, precum și cantitatea de deșeuri produsă (l și/sau kg de deșeuri nesortate).

Datele sunt colectate cel puțin o dată la șase luni și sunt exprimate, de asemenea, sub formă de consum sau producție per noapte de cazare și per metru pătrat de spațiu de incintă. Zona de camping păstrează datele pentru inspecțiile pe care le poate întreprinde la fața locului organul competent care a evaluat cererea.

Evaluare și verificare: Solicitantul furnizează o declarație privind respectarea acestui criteriu, însoțită de descrierea procedurilor. În momentul depunerii cererii, solicitantul furnizează datele privind consumurile menționate anterior aferente cel puțin unei perioade de șase luni înainte de depunerea cererii (în cazul în care acestea există), iar apoi furnizează în fiecare an datele aferente anului precedent. Solicitantul specifică serviciile oferite și în cazul în care spălatul lenjeriei are loc în interiorul zonei de camping.

36. Informații incluse pe eticheta ecologică

Rubrica 2 din eticheta ecologică cuprinde următorul text:

— măsuri luate pentru economisirea energiei și apei și reducerea deșeurilor;

— măsuri de management de mediu pentru a spori performanțele de mediu;

— măsuri luate pentru a limita impactul asupra mediului.

Evaluare și verificare: Solicitantul furnizează o mostră privind modul în care va folosi eticheta, însoțită de o declarație privind respectarea acestui criteriu.

SECȚIUNEA B

Criterii prevăzute la articolul 2 paragraful al doilea

Fiecăruia dintre criteriile stabilite în prezenta secțiune i-a fost atribuită o valoare exprimată în puncte sau fracțiuni de puncte. Pentru a se califica în vederea obținerii etichetei ecologice, zonele de camping trebuie să cumuleze un număr minim de puncte. În cazul în care zona de camping nu oferă alte spații de cazare destinate găzduirii vizitatorilor, în cadrul serviciilor sale, scorul minim necesar este 16,5; în caz contrar, scorul minim necesar este 20.

Scorul total necesar crește cu câte un punct pentru fiecare dintre următoarele servicii suplimentare aflate în proprietatea sau administrarea zonei de camping: servicii alimentare (inclusiv mic dejun) și activități de agrement. Activitățile de agrement includ saune, piscine și alte astfel de facilități aflate în perimetrul zonei de camping, precum și spațiile verzi care nu fac parte din structura zonei de camping, precum parcuri, păduri și grădini deschise vizitatorilor.

ENERGIE

37. Generarea fotovoltaică, hidroelectrică și eoliană a electricității (2 puncte)

Zona de camping posedă fie un sistem fotovoltaic (panou solar), fie un sistem hidroelectric local sau un generator de energie eoliană care furnizează sau urmează să furnizeze cel puțin 20 % din consumul total de electricitate pe an.

Evaluare și verificare: Solicitantul furnizează o declarație privind respectarea acestui criteriu, însoțită de documentația privind sistemul fotovoltaic, hidroelectric sau eolian și datele privind randamentul potențial și real.

38. Încălzire din surse de energie regenerabile (1,5 puncte)

Cel puțin 50 % din energia totală folosită pentru încălzirea spațiilor interioare sau producerea apei calde menajere provine din surse de energie regenerabile.

Evaluare și verificare: Solicitantul furnizează o declarație privind respectarea acestui criteriu, însoțită de date privind energia consumată pentru încălzirea spațiilor interioare și producerea apei calde și de documentația care dovedește că cel puțin 50 % din energia în cauză provine din surse de energie regenerabilă.

39. Eficiența energetică a cazanelor (1 punct)

Zona de camping posedă un cazan de patru stele în conformitate cu articolul 6 din Directiva 92/42/CEE.

Evaluare și verificare: Solicitantul furnizează o declarație privind respectarea acestui criteriu, însoțită de un raport elaborat de tehnicienii profesioniști responsabili de vânzarea și/sau mentenanța cazanului.

40. Emisiile de NOx produse de cazane (1,5 puncte)

Cazanul are clasa 5 din norma EN 297 prA3 de reglementare a emisiilor de NOx și emite sub 70 mg NOx/kWh.

Evaluare și verificare: Solicitantul furnizează o declarație privind respectarea acestui criteriu, însoțită de un raport sau specificație tehnică din partea tehnicianului profesionist responsabil de vânzarea și/sau mentenanța cazanului.

41. Încălzire urbană (1 punct)

Încălzirea zonei de camping se face pe baza rețelei de încălzire urbană.

Evaluare și verificare: Solicitantul furnizează o declarație privind respectarea acestui criteriu, însoțită de documentația care dovedește racordarea la rețeaua de încălzire urbană.

42. Producție combinată de energie termică și electrică (1,5 puncte)

Întreaga electricitate și încălzire a instalațiilor sanitare, a spațiilor comune și a spațiilor de cazare destinate închirierii sunt asigurate de o centrală de producție combinată de energie termică și electrică. În cazul în care zona de camping posedă propria sa centrală de producție combinată de energie termică și electrică, aceasta furnizează 70 % din consumul total de căldură și electricitate.

Evaluare și verificare: Solicitantul furnizează o declarație privind respectarea acestui criteriu, însoțită de documentația privind centrala de producție combinată de energie termică și electrică.

43. Pompa de căldură (1,5 puncte)

Zona de camping posedă o pompă de căldură care asigură încălzirea și/sau climatizarea.

Evaluare și verificare: Solicitantul furnizează o declarație privind respectarea acestui criteriu, însoțită de documentația privind pompa de căldură.

44. Recuperarea căldurii (2 puncte)

Zona de camping posedă un sistem de recuperare a căldurii pentru 1 (1 punct) sau 2 (2 puncte) dintre următoarele categorii: sisteme de refrigerare, ventilatoare, mașini de spălat, piscine, apă reziduală menajeră.

Evaluare și verificare: Solicitantul furnizează o declarație privind respectarea acestui criteriu, însoțită de documentația privind sistemul de recuperare a căldurii.

45. Reglarea termică (1,5 puncte)

Fiecare spațiu comun și spațiu de cazare destinat închirierii beneficiază de posibilitatea reglării individuale a temperaturii.

Evaluare și verificare: Solicitantul furnizează o declarație privind respectarea acestui criteriu, însoțită de documentația privind sistemele de reglare termică.

46. Izolația clădirilor existente (2 puncte)

Clădirile din zona de camping dotate cu instalații de încălzire/climatizare dispun de o izolație ai cărei parametri depășesc cerințele naționale minime, pentru a asigura o reducere semnificativă a consumului de energie.

Evaluare și verificare: Solicitantul furnizează o declarație privind respectarea acestui criteriu din partea tehnicianului responsabil cu energia, însoțită de documentația privind izolația și cerințele naționale minime.

47. Climatizare (1,5 puncte)

Sistemul de climatizare are clasa A de eficiență energetică în conformitate cu Directiva 2002/31/CE sau o eficiență energetică corespunzătoare.

Criteriul nu se aplică în cazul aparatelor care pot folosi și alte surse de energie, al aparatelor aer-apă și apă-apă sau al unităților cu o producție (putere de răcire) de peste 12 kW.

Evaluare și verificare: Solicitantul furnizează specificațiile tehnice din partea tehnicienilor responsabili cu instalarea, vânzarea și/sau mentenanța sistemului de climatizare.

48. Oprirea automată a instalației de climatizare (1 punct)

Există un sistem automat care oprește climatizarea spațiilor de cazare destinate închirierii în momentul deschiderii ferestrelor.

Evaluare și verificare: Solicitantul furnizează specificațiile tehnice din partea tehnicienilor responsabili cu instalarea, vânzarea și/sau mentenanța sistemului de climatizare.

49. Arhitectura bioclimatică (2 puncte)

Clădirile din zona de camping sunt construite pe baza principiilor arhitecturii bioclimatice.

Evaluare și verificare: Solicitantul furnizează o explicație detaliată privind modul în care zona de camping respectă această cerință, însoțită de documentația corespunzătoare.

50. Frigidere (1 punct), mașini de spălat vase (1 punct), mașini de spălat rufe (1 punct), mașini de uscat rufe (1 punct) și echipamente de birou (1 punct) eficiente energetic (până la 5 puncte)

(a) (1 punct): Toate frigiderele menajere au Clasa A, A + sau A++ de eficiență în conformitate cu Directiva 2003/66/CE a Comisiei din 3 iulie 2003 de modificare a Directivei 94/2/CE de punere în aplicare a Directivei 92/75/CEE a Consiliului privind etichetarea energetică a frigiderelor electrice menajere, a congelatoarelor și a combinațiilor dintre acestea ( 9 ), iar toate frigobarurile sau minibarurile au cel puțin clasa C. Directiva 2003/66/CE se aplică de la 1 iulie 2004. Evaluare și verificare: Solicitantul furnizează o documentație în care este indicată clasa energetică a tuturor frigiderelor, frigobarurilor și minibarurilor, cu precizarea celor care au o etichetă ecologică.

(b) (1 punct): Toate mașinile de spălat vase menajere au Clasa A de eficiență energetică, în conformitate cu Directiva 1999/9/CE a Comisiei din 26 februarie 1999 de modificare a Directivei 97/17/CE de punere în aplicare a Directivei 92/75/CE a Consiliului privind etichetarea energetică a mașinilor de spălat vase menajere ( 10 ). Evaluare și verificare: Solicitantul furnizează o documentație în care este indicată clasa energetică a tuturor mașinilor de spălat vase, cu precizarea celor care au o etichetă ecologică. Notă: Mașinile de spălat vase care nu fac obiectul Directivei 1999/9/CEE (de exemplu mașinile de spălat vase industriale) nu trebuie să respecte aceste cerințe.

(c) (1 punct) Toate mașinile menajere de spălat rufe au Clasa A de eficiență energetică, în conformitate cu Directiva 96/89/CE din 17 decembrie 1996 de modificare a Directivei 95/12/CE de punere în aplicare a Directivei 92/75/CEE privind etichetarea energetică a mașinilor menajere de spălat rufe ( 11 ). Evaluare și verificare: Solicitantul furnizează o documentație în care este indicată clasa energetică a tuturor mașinilor de spălat rufe, cu precizarea celor care au o etichetă ecologică. Notă: Mașinile de spălat rufe care nu fac obiectul Directivei 96/89/CE (de exemplu mașinile industriale de spălat rufe) nu trebuie să respecte aceste cerințe.

(d) (1 punct) Cel puțin 80 % din echipamentele de birou (calculatoare, monitoare, faxuri, imprimante, scannere, fotocopiatoare) respectă standardul Energy Star în conformitate cu Regulamentul (CE) nr. 2422/2001 al Parlamentului European și al Consiliului din 6 noiembrie 2001 privind programul comunitar de etichetare referitoare la eficiența energetică a echipamentelor de birou ( 12 ). Evaluare și verificare: Solicitantul furnizează o documentație care indică compatibilitatea cu standardul Energy Star pentru echipamente de birou, precum și calculatoarele de birou și cele portabile care au o etichetă ecologică.

(e) (1 punct) Toate uscătoarele electrice de rufe au Clasa A de eficiență energetică, în conformitate cu Directiva 1995/13/CE a Comisiei din 23 mai 1995 de punere în aplicare a Directivei 92/75/CEE a Consiliului privind etichetarea energetică a uscătoarelor electrice de haine cu tambur ( 13 ). Evaluare și verificare: Solicitantul furnizează o documentație care menționează clasa energetică a tuturor uscătoarelor electrice cu tambur, indicându-le pe cele care au o etichetă ecologică. Notă: Mașinile electrice de uscat haine cu tambur care nu fac obiectul Directivei 1999/13/CE (de exemplu uscătoarele industriale de haine) nu trebuie să respecte aceste cerințe.

51. Uscătoare de mâini și de păr cu senzori de proximitate (1 punct)

Toate uscătoarele de mâini și de păr sunt dotate cu senzori de proximitate sau au primit o etichetă ecologică de tip I ISO.

Evaluare și verificare: Solicitantul furnizează documente justificative care arată cum este respectat acest criteriu în zona de camping.

52. Amplasarea frigiderelor (1 punct)

Frigiderele din bucătărie, chioșcuri și magazine sunt amplasate și reglate în conformitate cu principiile economiei de energie.

Evaluare și verificare: Solicitantul furnizează o explicație detaliată privind modul de respectare a acestui criteriu de către zona de camping.

53. Stingerea automată a luminii în spațiile de cazare destinate închirierii (1 punct)

În 80 % din spațiile de cazare destinate închirierii sunt instalate sisteme automate care asigură stingerea luminii în momentul părăsirii camerei de către vizitatori.

Evaluare și verificare: Solicitantul furnizează specificațiile tehnice din partea tehnicienilor responsabili cu instalarea și/sau mentenanța sistemelor.

54. Dispozitive de temporizare în saune

Toate saunele sunt dotate cu dispozitive de temporizare.

Evaluare și verificare: Solicitantul furnizează specificațiile tehnice din partea tehnicienilor responsabili cu instalarea și/sau mentenanța sistemelor.

55. Încălzirea piscinelor folosind surse de energie regenerabile (1,5 puncte)

Energia folosită la încălzirea apei din piscine provine din surse de energie regenerabile. Cel puțin 50 %: 1 punct, 100 %: 1,5 puncte.

Evaluare și verificare: Solicitantul furnizează o declarație privind respectarea acestui criteriu, însoțită de datele privind energia consumată pentru încălzirea apei din piscine și documentația în care este indicată cantitatea de energie provenită din surse de energie regenerabile.

56. Stingerea automată a sistemului de iluminat exterior (1 punct)

Iluminatul exterior care nu este necesar din motive de securitate se stinge automat după un interval de timp definit sau este activat printr-un senzor de proximitate.

Evaluare și verificare: Solicitantul furnizează specificațiile tehnice din partea tehnicienilor responsabili cu instalarea și/sau mentenanța sistemelor.

APĂ

57. Valorificarea apelor pluviale (1,5 puncte) și a apelor reciclate (1,5 puncte)

(a) (1,5 puncte): Apele pluviale sunt colectate și utilizate în ale scopuri decât pentru uz menajer și consum. Evaluare și verificare: Solicitantul furnizează o explicație detaliată privind modul în care zona de camping respectă această cerință, însoțită de documentația justificativă corespunzătoare și garanțiile corespunzătoare că alimentarea cu apă menajeră și potabilă se face dintr-o sursă complet separată.

(b) (1,5 puncte): Apele reciclate sunt colectate și folosite în ale scopuri decât pentru uz menajer și consum. Evaluare și verificare: Solicitantul furnizează o explicație detaliată privind modul în care zona de camping respectă această cerință, însoțită de documentația justificativă corespunzătoare și garanțiile corespunzătoare că alimentarea cu apă menajeră și potabilă se face dintr-o sursă complet separată.

58. Sisteme de irigare automată pentru spațiile exterioare (1 punct)

Zona de camping folosește un sistem automat care optimizează timpii de irigare și consumul de apă pentru plante/spațiile verzi exterioare.

Evaluare și verificare: Solicitantul furnizează o explicație detaliată privind modul în care zona de camping respectă această cerință, însoțită de documentația justificativă corespunzătoare.

59. Debitul apei la robinete și dușuri (1,5 puncte)

Debitul mediu în cazul tuturor robinetelor și dușurilor cu excepția robinetelor de la vană nu depășește 8 l/min.

Evaluare și verificare: Solicitantul furnizează o explicație detaliată privind modul în care zona de camping respectă această cerință, însoțită de documentația justificativă corespunzătoare.

60. Debitul apei la WC (1,5 puncte)

Cel puțin 80 % din WC-uri consumă 6 litri sau mai puțin de apă în momentul tragerii apei.

Evaluare și verificare: Solicitantul furnizează o explicație detaliată privind modul în care zona de camping respectă această cerință, însoțită de documentația justificativă corespunzătoare.

61. Consumul de apă al mașinilor de spălat vase (1 punct)

Consumul de apă al mașinilor de spălat vase [exprimat ca W(măsurată)] este mai mic sau egal cu valoarea prag definită în ecuația următoare, folosind aceeași metodă de testare EN 50242 și același ciclu de programe ca acelea alese pentru Directiva 91/17/CE a Comisiei ( 14 ):

unde:

W(măsurată) = consumul de apă al mașinii de spălat vase măsurat în litri/ciclu, exprimat cu o zecimală

S = numărul standard de locuri în mașina de spălat vase

Evaluare și verificare: Solicitantul furnizează specificațiile tehnice din partea tehnicienilor responsabili de fabricarea, vânzarea sau mentenanța mașinilor de spălat vase sau dovezi care atestă că mașinile de spălat vase au primit eticheta ecologică comunitară.

62. Consumul de apă al mașinilor de spălat rufe (1 punct)

Mașinile de spălat rufe folosite în zona de camping de către vizitatori și personal sau cele folosite de furnizorul serviciului de spălare a rufelor nu folosesc peste 12 litri de apă per kg de rufe, măsurați în conformitate cu EN 60456:1999, folosind ciclul standard de 60 °C pentru rufe din bumbac, ales și în sensul Directivei 95/12/CE a Comisiei ( 15 ).

Evaluare și verificare: Solicitantul furnizează specificațiile tehnice din partea tehnicienilor responsabili de fabricarea, vânzarea sau mentenanța mașinilor de spălat rufe sau dovezi care atestă că mașinile de spălat rufe au primit eticheta ecologică comunitară. Conducerea zonei de camping furnizează și documentație tehnică din partea furnizorului de servicii de spălat rufe, care atestă că mașinile folosite de acesta respectă acest criteriu.

63. Temperatura și debitul apei de la robinet (1 punct)

Cel puțin 80 % din robinete permit reglarea precisă și promptă a temperaturii și a debitului apei.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

64. Temporizator duș (1,5 puncte)

Toate dușurile din facilitățile sanitare/spațiile comune au un dispozitiv de temporizare/proximitate care întrerupe debitul apei după o perioadă dată sau în cazul în care dușul în cauză nu este folosit.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

65. Acoperirea piscinelor (1 punct)

În timpul nopții sau atunci când piscina umplută cu apă nu este folosită mai mult de o zi, piscina se acoperă pentru a preveni răcirea apei și pentru a reduce evaporarea.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

66. Deszăpezirea (maximum 1,5 puncte)

În cazul în care se impune deszăpezirea drumurilor, se folosesc mijloace mecanice sau nisip/pietriș pentru a garanta siguranța drumurilor din zona de camping în caz de îngheț/zăpadă (1,5 puncte).

În cazul în care se folosește deszăpezirea mecanică, se folosesc substanțe care nu conțin peste 1 % ioni de clorură (Cl-) (1 punct) sau agenți de deszăpezire care au primit eticheta ecologică comunitară sau alte etichete ecologice naționale sau regionale de tip I ISO (1,5 puncte).

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

67. Indicații privind duritatea apei (1 punct)

În apropierea spațiilor sanitare/mașinilor de spălat vase/mașinilor de spălat rufe sunt afișate explicații privind duritatea apei locale, pentru a permite o mai bună folosire a detergenților de către vizitatori și personal sau se folosește un sistem de dozare automată care optimizează folosirea detergenților în funcție de duritatea apei.

Evaluare și verificare: Solicitantul furnizează o declarație privind respectarea acestui criteriu, însoțită de documentația relevantă prin care sunt informați vizitatorii.

68. Pisoare cu economie de apă (1,5 puncte)

Cel puțin 50 % din toate pisoarele folosesc un sistem fără apă sau toate pisoarele au un sistem manual/electronic de tragere a apei care permite ca apa să curgă o singură dată, în momentul folosirii pisoarului.

Evaluare și verificare: Solicitantul furnizează o documentație justificativă detaliată privind modul în care zona de camping îndeplinește acest criteriu.

69. Specii indigene folosite pentru noile plantații în spațiile verzi (1 punct)

Toate zonele de spații verzi plantate cu copaci și garduri vii sunt specii vegetale indigene.

Evaluare și verificare: Solicitantul furnizează o specificație relevantă privind modul în care zona de camping îndeplinește acest criteriu, însoțită de o documentație justificativă corespunzătoare redactată de un expert.

70. Schimbarea prosoapelor și a lenjeriei de pat (1 punct)

Vizitatorul este informat asupra politicii de mediu a zonei de camping, și anume că prosoapele din spațiile de cazare destinate închirierii sunt schimbate la cerere sau, din oficiu, o dată pe săptămână, pentru spațiile de cazare de categorie inferioară, și de două ori pe săptămână, pentru spațiile de cazare de categorie superioară. Acest lucru se aplică numai în cazul spațiilor de cazare destinate închirierii unde serviciul de asigurare a prosoapelor și/sau a lenjeriei de pat este inclus.

Evaluare și verificare: Solicitantul furnizează o declarație privind respectarea acestui criteriu, însoțită de documentația relevantă care atestă cum a fost informat vizitatorul.

SUBSTANȚE CHIMICE PERICULOASE

71. Detergenți (până la 4 puncte)

Cel puțin 80 % din greutatea detergenților pentru spălare manuală și/sau a detergenților pentru mașini de spălat vase și/sau a detergenților pentru mașini de spălat rufe și/sau a detergenților de uz general folosiți de zona de camping destinată închirierii au primit eticheta ecologică comunitară sau alte etichete ecologice naționale sau regionale de tip I ISO (câte 1 punct pentru fiecare dintre aceste patru categorii de detergenți).

Evaluare și verificare: Solicitantul furnizează date și o documentație (inclusiv facturile relevante) în care sunt indicate cantitățile utilizate din aceste produse, precum și cantitățile care au o etichetă ecologică.

72. Vopsele și lacuri pentru zugrăveli interioare (1 punct)

Cel puțin 50 % din zugrăveala interioară a structurilor și a spațiilor de cazare destinate închirierii, cu excepția rulotelor și a locuințelor mobile, se face cu vopsele și lacuri care au primit eticheta ecologică comunitară sau alte etichete ecologice naționale sau regionale de tip I ISO.

Evaluare și verificare: Solicitantul furnizează date și o documentație (inclusiv facturile relevante) care menționează cantitățile utilizate din aceste produse, precum și cantitățile care au o etichetă ecologică.

73. Spălarea mașinilor numai în zone special amenajate (1 punct)

Spălarea mașinilor nu este permisă sau este permisă numai în zonele special amenajate pentru colectarea apei și a detergenților utilizați și direcționarea lor către sistemul de canalizare.

Evaluare și verificare: Solicitantul furnizează o declarație privind respectarea acestui criteriu, însoțită de documentația justificativă corespunzătoare.

74. Încurajarea alternativelor la aprinderea artificială a barbecue-ului (1 punct)

În magazine se vând produse alternative destinate aprinderii barbecue-ului, precum uleiul din semințe de rapiță sau produsele din cânepă, în locul produselor artificiale de aprindere a barbecue-ului.

Evaluare și verificare: Solicitantul furnizează o declarație privind respectarea acestui criteriu, însoțită de documentația justificativă corespunzătoare.

75. Dozajul dezinfectanților pentru piscine (1 punct)

Piscina dispune de un sistem de dozare automată care folosește cantitatea minimă de dezinfectant pentru a obține rezultatul igienic corespunzător.

Evaluare și verificare: Solicitantul furnizează o documentație tehnică privind sistemul de dozare automată.

76. Curățarea mecanică (1 punct)

Zona de camping dispune de proceduri precise de curățire nonchimică, precum folosirea produselor din microfibră sau a altor materiale de curățire nonchimice sau activități cu efecte similare.

Evaluare și verificare: Solicitantul furnizează o explicație detaliată a modului în care zona de camping respectă acest criteriu, însoțită de documentația justificativă corespunzătoare, în cazul în care aceasta este relevantă.

77. Grădinăritul biologic (2 puncte)

Spațiile exterioare sunt îngrijite fără a se folosi deloc pesticide sau în conformitate cu principiile culturii biologice, în conformitate cu Regulamentul (CEE) nr. 2092/91 al Consiliului din 24 iunie 1991 privind metoda de producție agricolă biologică și indicarea acesteia pe produsele agricole și alimentare ( 16 ) cu modificările ulterioare sau în conformitate cu legislația națională sau programele biologice naționale recunoscute.

Evaluare și verificare: Solicitantul furnizează o explicație detaliată privind modul în care zona de camping respectă această cerință, însoțită de documentația justificativă corespunzătoare.

78. Produse împotriva animalelor dăunătoare și a paraziților (până la 2 puncte)

Concepția arhitecturală a clădirii și practicile de igienă (precum construcția pe piloni cu rolul de a împiedica pătrunderea șobolanilor în clădire, folosirea plaselor împotriva țânțarilor sau a spiralelor insectifuge) asigură reducerea la minimum a folosirii produselor împotriva insectelor și a paraziților (1 punct).

În cazul în care se folosesc produse împotriva insectelor și paraziților, se folosesc numai substanțe aprobate în vederea agriculturii biologice [în conformitate cu Regulamentul (CEE) nr. 2092/91] sau care au primit eticheta ecologică comunitară sau alte etichete ecologice naționale sau regionale de tip I ISO.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

DEȘEURI

79. Compost (până la 3 puncte)

Zona de camping sortează deșeurile organice relevante (deșeuri de grădinărit 2 puncte; deșeuri menajere 1 punct) și asigură compostarea lor în conformitate cu liniile directoare ale autorităților locale (e.g. de către administrația locală, de către personalul zonei de camping sau de către o agenție privată).

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

80. Recipiente de unică folosință pentru băuturi (2 puncte)

Cu excepția cazurilor specificate în lege, nu sunt oferite recipiente de unică folosință pentru băuturi în zonele aflate în proprietatea sau administrarea zonei de camping.

Evaluare și verificare: Solicitantul furnizează o declarație privind respectarea acestui criteriu, însoțită de indicarea produselor de unică folosință utilizate, după caz, și legislația care solicită acest lucru.

81. Ambalarea alimentelor și bunuri de unică folosință pentru micul dejun sau alte mese (2 puncte)

Nu se folosesc porții ambalate individual de tacâmuri de unică folosință pentru servirea micului dejun sau pentru servirea altor mese.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

82. Eliminarea uleiurilor/grăsimilor (până la 3 puncte)

Se instalează separatoare de grăsimi, iar uleiurile/grăsimile folosite pentru gătit sunt colectate și eliminate în mod corespunzător (2 puncte). Vizitatorilor le sunt oferite posibilități de a colecta și elimina grăsimile/uleiurile uzate.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

83. Scurgeri în spațiile de parcare (1 punct)

Uleiurile și alte scurgeri similare provenite de la vehiculele din parcare sunt colectate și eliminate corespunzător.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

84. Articole textile, piese de mobilier și alte produse uzate (până la 3 puncte)

Articolele textile, piesele de mobilier uzate și alte produse uzate, precum echipamentul electronic, sunt vândute sau donate unor organizații caritabile sau altor asociații care colectează și redistribuie astfel de bunuri.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

ALTE SERVICII

85. Reglementarea traficului în zona de camping (1 punct)

Întregul trafic (vizitatori și mentenanță/transport) în interiorul zonei de camping este limitat la anumite ore și în zone definite.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

86. Traficul generat de zona de camping (1 punct)

În interiorul zonei de camping nu se folosesc vehicule cu motoare cu combustie pentru transport și mentenanță.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

87. Cărucioare pentru vizitatori folosite în interiorul zonei de camping (1 punct)

Pentru transportul bagajelor și al cumpărăturilor în interiorul zonei de camping vizitatorilor le sunt puse la dispoziție, în mod gratuit, cărucioare sau alte mijloace de transport fără motor.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

88. Suprafețe permeabile (1 punct)

Cel puțin 90 % din suprafața zonei de camping nu este acoperită cu asfalt/ciment sau alte materiale permeabile care împiedică drenajul și buna aerisire a solului.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

89. Amenajarea acoperișurilor (1,5 puncte)

Cel puțin 50 % din clădirile din zona de camping care au un acoperiș adecvat (plan sau cu un unghi de înclinare mic) sunt acoperite cu iarbă sau plantate.

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

90. Comunicarea și educația în domeniul mediului (până la 3 puncte)

Zona de camping oferă vizitatorilor informații în scopul comunicării și educației în materie de mediu privind biodiversitatea locală, peisajul și măsurile de conservare a naturii (1,5 puncte). Printre modalitățile de agrement puse la dispoziție vizitatorilor se numără elemente de educație în domeniul mediului (1,5 puncte).

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

91. Fumatul interzis în spațiile comune și în spațiile de cazare destinate închirierii (1 punct)

Fumatul este interzis în cel puțin 50 % din spațiile comune interioare și în 50 % din spațiile de cazare destinate închirierii.

Evaluare și verificare: Solicitantul indică numărul și natura zonelor, precum și în care dintre acestea fumatul este interzis.

92. Biciclete (1,5 puncte)

Vizitatorilor le sunt puse la dispoziție biciclete. (Cel puțin două biciclete la fiecare 50 de spații și/sau spații de cazare destinate închirierii).

Evaluare și verificare: Solicitantul furnizează o explicație detaliată privind modul în care zona de camping respectă acest criteriu.

93. Sticle returnabile sau reutilizabile (până la 3 puncte)

Zona de camping oferă băuturi în sticle returnabile/reutilizabile: răcoritoare (1 punct), bere (1 punct), apă (1 punct).

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

94. Produse din hârtie (până la 2 puncte)

Cel puțin 50 % din hârtia igienică/absorbantă și/sau hârtia de birou folosită posedă eticheta ecologică comunitară sau alte etichete ecologice naționale sau regionale de tip I ISO (1 punct pentru fiecare din cele două categorii de produse de hârtie).

Evaluare și verificare: Solicitantul furnizează date și o documentație (inclusiv facturile relevante) indicând cantitățile utilizate din aceste produse și cantitățile care au o etichetă ecologică.

95. Bunuri de folosință îndelungată (până la 3 puncte)

Cel puțin 10 % din orice categorie de bunuri de folosință îndelungată (precum lenjerie de pat, prosoape, fețe de masă, calculatoare de birou, calculatoare portabile, televizoare, saltele, piese de mobilier, mașini de spălat rufe, mașini de spălat vase, frigidere, aspiratoare, carpete, becuri) prezente în zona de camping, inclusiv în spațiile de cazare destinate închirierii posedă eticheta ecologică comunitară sau alte etichete ecologice naționale sau regionale de tip I ISO (1 punct până la trei puncte pentru fiecare categorie de mărfuri neperisabile).

Evaluare și verificare: Solicitantul furnizează date și o documentație, indicând astfel cantitățile din aceste produse pe care le posedă și cantitățile care au o etichetă ecologică.

96. Produse alimentare locale (până la 4,5 puncte)

La fiecare masă (1,5 puncte), inclusiv la micul dejun, și la magazin (1,5 puncte) sunt oferite cel puțin două produse alimentare de origine locală.

După caz, este interzis consumul speciilor locale pe cale de dispariție, precum anumite specii de pești și crustacee și vânat sălbatic (1,5 puncte).

Evaluare și verificare: Solicitantul furnizează o explicație detaliată privind modul în care zona de camping respectă acest criteriu, însoțită de documentația justificativă corespunzătoare.

97. Alimente biologice (până la 2 puncte)

Ingredientele principale folosite la prepararea a cel puțin două feluri de mâncare (1 punct) și a cel puțin 4 produse vândute în magazin (1 punct) sunt produse prin metode specifice agriculturii biologice, în conformitate cu Regulamentul (CEE) nr. 2092/91.

Evaluare și verificare: Solicitantul furnizează o declarație privind respectarea acestui criteriu, însoțită de documentația justificativă corespunzătoare.

MANAGEMENT GENERAL

98. Înregistrarea EMAS (3 puncte) sau certificatul ISO (1,5 puncte) pentru zona de camping

Zona de camping este înregistrată în cadrul sistemului comunitar de management ecologic și de audit (EMAS) (3 puncte) sau certificată în cadrul standardului ISO 14001 (1,5 puncte).

Evaluare și verificare: Solicitantul furnizează dovada înregistrării EMAS sau ISO 14001.

99. Înregistrarea EMAS (3 puncte) sau certificatul ISO (1,5 puncte) pentru furnizori

Cel puțin unul dintre principalii furnizori de produse sau de servicii ai zonei de camping deține înregistrarea EMAS (1,5 puncte) sau certificatul ISO 14001 (1 punct).

Evaluare și verificare: Solicitantul furnizează dovezile corespunzătoare pentru înregistrarea EMAS sau ISO 14001 pentru cel puțin unul dintre furnizorii principali.

100. Respectarea de către subcontractanți a criteriilor din secțiunea A (până la 2 puncte)

Toți subcontractanții a două servicii suplimentare (servicii alimentare, activități de agrement) respectă cel puțin criteriile din secțiunea A a prezentei etichete ecologice ce se aplică în cazul unor servicii specifice (câte un punct pentru fiecare serviciu oferit în zona de camping).

Evaluare și verificare: Solicitantul furnizează documentația corespunzătoare privind acordurile contractuale cu subcontractanții săi privind respectarea de către aceștia a criteriilor din secțiunea A.

101. Contorizarea apei și a energiei (până la 2 puncte)

În zona de camping sunt instalate contoare de energie și apometre suplimentare, pentru a permite colectarea de date privind consumul aferent diverselor activități sau mașini (1 punct). Fiecare spațiu are propriul său contor de energie și apometru (1 punct).

Evaluare și verificare: Solicitantul furnizează o explicație detaliată privind respectarea acestui criteriu, însoțită de o analiză a datelor colectate (în cazul în care există deja).

102. Acțiuni suplimentare privind mediul (maximum 3 puncte)

Fie:

(a) Acțiuni suplimentare privind mediul (până la 1,5 puncte fiecare, până la o valoare maximă de 3 puncte): Pentru a îmbunătăți performanțele de mediu ale zonei de camping, conducerea acesteia desfășoară acțiuni suplimentare față de cele pentru care au fost specificate criterii în prezenta secțiune și în secțiunea A. Organul competent care evaluează cererea atribuie acestor activități un scor care nu depășește 1,5 puncte pe acțiune. Evaluare și verificare: Solicitantul furnizează o declarație privind respectarea acestui criteriu, însoțită de descrierea fiecărei acțiuni suplimentare care dorește să fie luată în considerare.

Fie:

(b) Acordarea etichetei ecologice (3 puncte): Zona de camping primește una dintre etichetele ecologice naționale sau regionale de tip I ISO. Evaluare și verificare: Solicitantul furnizează dovezi care arată că i-a fost acordată o etichetă ecologică.